Up-751/05
Natisni
Opravilna št.:
Up-751/05
Datum odločitve:
23. 9. 2005
ECLI:
ECLI:SI:USRS:2005:Up.751.05
Akt:
Ustavna pritožba A. A. zoper sodbo Vrhovnega sodišča št. I Up 619/2005 z dne 19. 5. 2005 v zvezi s sodbo in sklepom Upravnega sodišča št. U 369/2005 z dne 16. 3. 2005
Izrek:
Ustavna pritožba A. A. zoper sodbo Vrhovnega sodišča št. I Up 619/2005 z dne 19. 5. 2005 v zvezi s sodbo in sklepom Upravnega sodišča št. U 369/2005 z dne 16. 3. 2005 se ne sprejme.
Evidenčni stavek:
S pavšalnimi navedbami, da ni zadovoljen z odvetnikom, ki mu je bil dodeljen v postopku dodelitve brezplačne pravne pomoči, pritožnik ne more utemeljiti kršitve pravice do sodnega varstva.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
5.3.13.13 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Neodvisnost (23).
5.3.13.14 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Nepristranskost (23).
Pravna podlaga:
Člen 23, Ustava [URS] 
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
29. 7. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25003
Up-751/05 - 7
23. 9. 2005
SKLEP
Ustavno sodišče je v postopku za preizkus ustavne pritožbe A. A. iz Ž., na seji senata dne 1. septembra 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 619/2005 z dne 19. 5. 2005 v zvezi s sodbo in sklepom Upravnega sodišča št. U 369/2005 z dne 16. 3. 2005 se ne sprejme.
Obrazložitev
A.
1. Vrhovno sodišče je z izpodbijano sodbo zavrnilo pritožnikovo pritožbo in potrdilo sodbo in sklep Upravnega sodišča. Upravno sodišče je s sodbo in sklepom zavrnilo pritožnikovo tožbo zoper odločbo Predsednika Okrožnega sodišča v Ljubljani, s katero je bilo ugodeno njegovi prošnji za dodelitev brezplačne pravne pomoči.
2. Pritožnik v laični pritožbi zatrjuje, da se mu "kršijo pravice pred sodiščem in so posledice zelo hude". V dopolnitvi ustavne pritožbe pa je navedel, da se ne strinja z odvetnikom, ki mu je bil dodeljen v postopku dodelitve brezplačne pravne pomoči. Meni, da dodeljeni odvetnik ne deluje v njegovo korist, tako da je "na milost in nemilost prepuščen sodniku posamezniku."
B.
3. Ustavno sodišče ni instanca sodiščem, ki odločajo v rednem postopku. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine.
4. Iz pritožnikovih navedb izhaja, da naj bi mu bila kršena pravica iz 23. člena Ustave, vendar kršitev utemeljuje zgolj s pavšalnimi navedbami, da ni zadovoljen z odvetnikom, ki mu je bil dodeljen v postopku dodelitve brezplačne pravne pomoči. Pravica do sodnega varstva iz prvega odstavka 23. člena Ustave obsega tudi pravico do brezplačne pravne pomoči osebam, ki si glede na svoj socialni položaj ne bi mogle zagotoviti pravne pomoči. S tem se tem osebam zagotovi enak dostop do sodnega varstva ne glede na njihov socialni položaj. S pavšalnimi navedbami, da ni zadovoljen z odvetnikom, ki mu je bil dodeljen v postopku dodelitve brezplačne pravne pomoči, pritožnik ne more utemeljiti kršitve pravice do sodnega varstva.
5. Ker očitno ne gre za kršitev človekovih pravic in svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
C.
6. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan